text: Nu har Vejrup ”The Big Five”
  06 december 2015 kl. 09.57
  Byens nye købmandsbutik åbner i dag med ekstra gode tilbud på hamburgerryg.
  Præcis klokken 8.00 blev snoren til Vejrups nye købmandsbutik i dag klippet over. Det betyder, at landsbyen lidt udenfor Esbjerg nu kan prale af, at de har skole, daginstitution, ungdomsklub, idrætshal og altså nu købmandsbutik. Tilsammen "The Big Five"
  -Det har været en hektisk morgen, hvor vi har haft travlt med at få de sidste varer og skilte på plads, men alt er gået godt, fortæller formand for Lokalrådet Hans-Jørgen Madsen, til TV SYD.
  Mere end 300 borgere var med ved åbningen og Hans-Jørgen Madsen forventer da også, at den store opbakning til den lokale købmand, den fortsætter. Ikke mindst fra de 380 borgere der har valgt at blive aktionærer i butikken.
  På den måde er det lykkedes at samle 2,8 millioner kroner ind til den helt nybyggede købmandsbutik.
  SPAR-kæden har lavet en 7-årig huslejekontrakt med det nye købmandsprojekt, der har været på vej i tre år.
  